สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พระราชทานสิ่งของแก่ครอบครัวทหารที่ได้รับบาดเจ็บหรือเสียชีวิตในจังหวัดลพบุรี จากเหตุการณ์ความไม่สงบบริเวณแนวชายแดนไทย – กัมพูชา

วันที่ 24 กันยายน 2569 สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี นายกกิตติมศักดิ์และประธานกรรมการมูลนิธิชัยพัฒนา ทรงพระกรุณาโปรดเกล้าฯ พระราชทานสิ่งของเครื่องอุปโภคบริโภคแก่ครอบครัวทหารที่ได้รับบาดเจ็บและเสียชีวิตในจังหวัดลพบุรี การพระราชทานสิ่งของในครั้งนี้จัดขึ้นเพื่อเป็นขวัญและกำลังใจแก่ครอบครัวกำลังพลที่ได้รับผลกระทบจากเหตุการณ์ความไม่สงบบริเวณชายแดนไทย-กัมพูชาในปี 2568

ในการนี้ สำนักงานมูลนิธิชัยพัฒนาได้จัดพิธีมอบสิ่งของพระราชทาน โดยมีนายลลิต ถนอมสิงห์ กรรมการและรองเลขาธิการมูลนิธิชัยพัฒนา เป็นผู้แทนในการเข้าเยี่ยมครอบครัวทหารและมอบสิ่งของพระราชทานแก่ครอบครัวทหารจำนวน 2 ราย ประกอบด้วย ครอบครัวสิบเอก พชร แย้มแตงอ่อน ณ บ้านเลขที่ 20/2 หมู่ 1 ตำบลถนนใหญ่ อำเภอเมืองลพบุรี จังหวัดลพบุรี สิบเอก พชร สังกัดกองพันรบพิเศษที่ 2 กรมรบพิเศษที่ 1 (รพศ.1 พัน.2) ซึ่งเสียชีวิตจากการถูกยิงด้วยอาวุธปืนไม่ทราบชนิด บริเวณพื้นที่ช่องอานม้า จังหวัดอุบลราชธานี

จากนั้น เวลา 14.05 น. ได้เดินทางไปเยี่ยมพลทหาร คณัสนันท์ ทาดี ณ ค่ายเอราวัณ ตำบลเขาสามยอด อำเภอเมืองลพบุรี จังหวัดลพบุรี พลทหาร คณัสนันท์ สังกัดกองบัญชาการกองพันจู่โจม (บก.พัน.จจ.) ซึ่งได้รับบาดเจ็บทุพพลภาพจากเชื้อปะทุชนวนระเบิด บริเวณพื้นที่ช่องอานม้า จังหวัดอุบลราชธานี

การพระราชทานสิ่งของแก่ครอบครัวกำลังพลอย่างต่อเนื่องนี้ สะท้อนถึงพระมหากรุณาธิคุณอันเปี่ยมล้นที่ทรงมีต่อพสกนิกรและผู้ปฏิบัติหน้าที่ปกป้องอธิปไตยของประเทศชาติอย่างหาที่สุดมิได้ ยังความซาบซึ้งและนับเป็นพลังใจสำคัญแก่กำลังพลตลอดจนครอบครัวสืบไป

ข่าว : สำนักงานประชาสัมพันธ์จังหวัดลพบุรี

